**ΕΚΠΑΙΔΕΥΤΙΚΟ ΠΡΟΓΡΑΜΜΑ**

***ΒΟΥΛΗ ΤΩΝ ΕΦΗΒΩΝ:***

***ΒΗΜΑΤΑ ΔΗΜΟΚΡΑΤΙΑΣ – ΚΑΝΟΝΤΑΣ ΠΡΑΞΗ ΤΗ ΣΥΜΜΕΤΟΧΗ***

**ΚΣΤ΄ ΣΥΝΟΔΟΣ (2021 – 2022)**

ΟΜΑΔΕΣ ΣΥΜΜΕΤΟΧΙΚΗΣ ΔΡΑΣΗΣ

* Οι *Ομάδες Συμμετοχικής Δράσης* των σχολείων που θα συγκροτηθούν κατά το σχολικό έτος **2021-2022** θα αποτελούνται από μαθητές και μαθήτριες της Α΄ και Β΄ τάξης Λυκείου.

1. **Λειτουργία των *Ομάδων Συμμετοχικής Δράσης* των σχολείων**
* Γενικός κανόνας της λειτουργίας των *Ομάδων* είναι ο συνδυασμός δράσεων βιωματικού χαρακτήρα και συζητήσεων που θα πραγματοποιούνται στις συναντήσεις καθώς και εξωστρεφών ενεργειών οι οποίες θα προετοιμάζονται από τα μέλη κάθε *Ομάδας* και θα υλοποιούνται με βάση τον συνεργατικό σχεδιασμό. Σημαντικό στοιχείο λειτουργίας της *Ομάδας* είναι η αξιολόγηση των ενεργειών της και η επεξεργασία των δυσκολιών ή διαφωνιών που πιθανόν να προκύψουν. Στην κάθε *Ομάδα* μπορεί να λειτουργήσουν και υπο-ομάδες με ειδικότερα υπο-θέματα.
* Οι υπεύθυνοι εκπαιδευτικοί των *Ομάδων* οφείλουν να πραγματοποιήσουν **τουλάχιστον 8** συναντήσεις (σύνολο: 16 διδακτικές ώρες) με τους μαθητές και τις μαθήτριες κατά τη διάρκεια της σχολικής χρονιάς. Οι δράσεις των *Ομάδων* θα καταγράφονται σε *ηλεκτρονικό ημερολόγιο* το οποίο θα αναρτηθεί στην ιστοσελίδα [www.efivoi.gr/egrafes](http://www.efivoi.gr/egrafes).

1. **Προτεινόμενα βήματα λειτουργίας των *Ομάδων Συμμετοχικής Δράσης***
2. **Αρχές Νοεμβρίου:**

**Συγκροτούμε την *Ομάδα Συμμετοχικής Δράσης* του σχολείου μας!**

Δεσμευόμαστε για τη συμμετοχή μας στις εργασίες, καθορίζουμε τον χρόνο των συναντήσεων, προβαίνουμε σε αρχικές, διερευνητικές συζητήσεις, συμφωνούμε για τις βασικές αρχές που θα διέπουν τη λειτουργία της *Ομάδας* και συναποφασίζουμε για το όνομα της *Ομάδας* μας.

1. **Μέσα Νοεμβρίου:**

**Γνωριζόμαστε καλύτερα!**

Συστηνόμαστε μέσα από παιχνίδια γνωριμίας – επικοινωνίας.

Για τα παιχνίδια γνωριμίας μπορεί να αξιοποιηθεί το υλικό που θα αναρτηθεί στην ιστοσελίδα <https://foundation.parliament.gr/el/vouli-ton-efivon>.

1. **Αρχές Δεκεμβρίου – τέλη Δεκεμβρίου:**

**Βουτάμε στα βαθιά… στη δημοκρατία!**

Προσεγγίζουμε τις έννοιες: δημοκρατία, συμμετοχή στο σχολείο και στην κοινωνία, αρχές ενεργητικής ακρόασης και ενσυναίσθησης, ανθρώπινα δικαιώματα, δικαιώματα του παιδιού.

Σε αυτές τις συναντήσεις μπορεί να αξιοποιηθεί το υλικό που θα αναρτηθεί στην ιστοσελίδα <https://foundation.parliament.gr/el/vouli-ton-efivon>.

1. **Αρχές Ιανουαρίου – τέλη Φεβρουαρίου:**

**Βουτάμε στα βαθιά… στο θέμα μας!**

«Ψηφιακός Κόσμος: κωδικός Δημοκρ@τία

#ενημερώνομαι #κρίνω# παρεμβαίνω»

Διερευνάμε τον Ψηφιακό Κόσμο. Ενημερωνόμαστε, συζητάμε, καταθέτουμε σκέψεις και προβληματισμούς, προτείνουμε, παρεμβαίνουμε, δημιουργούμε έναν δημοκρατικό Ψηφιακό Κόσμο.

Σε αυτές τις συναντήσεις μπορεί να αξιοποιηθεί το υλικό που θα αναρτηθεί στην ιστοσελίδα <https://foundation.parliament.gr/el/vouli-ton-efivon>.

**Αρχές Μαρτίου:**

**Βγαίνουμε έξω**!

Υλοποιούμε εξωστρεφείς δράσεις: έρευνες, συναντήσεις με πρόσωπα κύρους ή εκπροσώπους φορέων, επισκέψεις σε φορείς ή χώρους όπου εφαρμόζονται προγράμματα της κοινότητας, δράσεις αλληλεγγύης, δράσεις περιβαλλοντικής ή πολιτιστικής παρέμβασης, προβολές ή άλλες παρεμφερείς δράσεις που σχετίζονται με τη θεματική ενότητα που έχει επιλεγεί.

1. **Τέλη Μαρτίου:**

**Δημοσιοποιούμε και ανταλλάσσουμε!**

Αναζητούμε άλλη *Ομάδα* με συναφές αντικείμενο και ανάλογη θεματική, με την οποία προγραμματίζεται ανταλλαγή απόψεων (συζήτηση μέσω διαδικτύου ή διοργάνωση επισκέψεων – συναντήσεων των μελών).

1. **Αρχές Απριλίου:**

**Μπαίνουμε στην τελική ευθεία!**

Διοργανώνουμε εκδήλωση παρουσίασης των ευρημάτων και αποτελεσμάτων της *Ομάδας* στο σχολείο ή σε άλλο δημόσιο χώρο. Η εκδήλωση είναι ανοικτή στο κοινό και σε άλλους μαθητές και μαθήτριες του σχολείου.

Μετά την εκδήλωση, οργανώνεται αξιολόγηση της δράσης της *Ομάδας* και επιλέγεται - με ψηφοφορία ή κλήρωση - ο/η εκπρόσωπος που θα συμμετάσχει στην πανελλήνια συνάντηση που θα γίνει στην Αθήνα.

Καλή αρχή, με δημιουργικές δράσεις και παρεμβάσεις!

Η Ομάδα

του εκπαιδευτικού προγράμματος

***Βουλή των Εφήβων*: *Βήματα Δημοκρατίας – Κάνοντας πράξη τη συμμετοχή***